ગુજરાતમાં સોલંકી યુગના સુવર્ણકાળ દરમ્યાન અનેક મંદિરો બન્યા હતા. પણ ભાંખરના આગિયા વૈતાલના મંદિર સાથે સરખાવીએ તો ભાસ્કર્યની દ્રષ્ટિએ, મૂર્તિવિધાનની દ્રષ્ટિએ, મંદિરોની બાંધણીની દ્રષ્ટિએ ભાંખરનું આગિયાવીરનું મંદિર પ્રથમ કક્ષાનું ગણાય તેવું છે. છેક પીઠભાગથી લઈને શિખરભાગ સુધીના આખા ય મંદિરનું શિલ્પકામ જીવંત લાગે છે. સોલંકી યુગની શરૂઆતમાં જ્યારે ગુજરાતનું મૂર્તિવિધાન અંગેનું ભાસ્કર્ય સોળે કળાએ ખીલ્યું હશે ત્યારે ભાખરના મંદિરના મંડોવર ઉપરની મૂર્તિઓ કોતરાઈ હશે એમ ડો. હરિલાલ ગૌદાની નોંધે છે.